容止

《世说新语》 · 刘义庆

魏武将见匈奴使，自以形陋，不足雄远国，使崔季珪代，帝自捉刀立床头。既毕，令间谍问曰："魏王何如？"匈奴使答曰："魏王雅望非常，然床头捉刀人，此乃英雄也。"魏武闻之，追杀此使。

何平叔美姿仪，面至白。魏明帝疑其傅粉，正夏月，与热汤饼。既啖，大汗出，以朱衣自拭，色转皎然。

裴令公有俊容仪，脱冠冕，粗服乱头皆好。时人以为"玉人"。见者曰："见裴叔则如玉山上行，光映照人。"

有人语山公曰："嵇延祖卓卓如野鹤之在鸡群。"答曰："君未见其父耳！"

王夷甫容貌整丽，妙于谈玄，恒捉白玉柄麈尾，与手都无分别。